送崔尚書朝覲
作者：貫休
朝代：唐

paragraphs: 至理契穹旻，方生甫與申。
一麾歌政正，三相賀仁人。
叵似盧懷慎，全如邵信臣。
澄渟消宿蠹，煦愛劇陽春。
對客煙花拆，焚香渥澤新。
徵黃還有自，挽鄧住無因。
峽水全輸潔，巫娥却訝神。
宋均顏未老，劉寵骨應貧。
大醉辭王翦，含香望紫宸。
三峰初有雪，萬里正無塵。
伊昔林中社，多招席上珍。
終期仙掌下，香火一相親。